Forslag til Rådets forordning (EF) om anden ændring af Rådets forordning (EF) nr. 3366/94 om fastsættelse for 1995 af foranstaltninger til bevarelse og forvaltning af fiskeressourcerne i det regulerede område, der er defineret i konventionen om det fremtidige multilaterale samarbejde vedrørende fiskeriet i det nordvestlige Atlanterhav (95/C 211/07) KOM(95) 266 endelig udg.

(Forelagt af Kommissionen den 15. juni 1995)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3760/92 af 20. december 1992 om en fællesskabsordning for fiskeri og akvakultur (1), særlig artikel 8, stk. 4,

under henvisning til forslag fra Kommissionen, og

ud fra følgende betragtninger:

I Rådets forordning (EF) nr. 3366/94 (2) er der fastsat fangstkvoter for medlemsstaterne i NAFO-reguleringsområdet for 1995;

ved Rådets forordning (EF) nr. 850/95 (3) er der for 1995 fastsat en autonom kvote for hellefisk i NAFO-underområde 2 og 3 på 18 630 tons;

efter bilaterale forhandlinger har Det Europæiske Fællesskab og Canadas regering undertegnet et godkendt protokollat om fiskeri og er blevet enige om at anvende det midlertidigt;

ifølge det godkendte protokollat begrænser EF-flåderne deres fangster af hellefisk i NAFO-afsnit 3LMNO til 5 013 tons fra den 16. april 1995;

for at sikre bevarelsen af hellefiskbestanden bør der fastsættes bestemmelser om fremsendelse af fangstplaner for dette fiskeri;

for at NAFO's bevarelses- og håndhævelsesforanstaltninger bedre kan overholdes, bør Fællesskabet iværksætte et pilotprojekt for satellitovervågning;

forordning (EF) nr. 3366/94 bør derfor ændres -

UDSTEDT FØLGENDE FORORDNING:

Artikel 1

I forordning (EF) nr. 3366/94 foretages følgende ændringer:

1) Bilag I affattes som anført i bilag I til nærværende forordning.

2) Som artikel 2a indsættes:

»Artikel 2a

Medlemsstaterne underretter Kommissionen om fangstplanen for fiskeriet efter hellefisk i det regulerede område og aflægger senest den 1. december 1995 rapport til Kommissionen om dens gennemførelse.«

3) Som artikel 5a indsættes:

»Artikel 5a

Medlemsstaterne installerer satellitovervågningsanlæg på mindst 35 % af de fartøjer, der sejler under deres flag og fisker i det regulerede område, i henhold til reglerne og procedurerne i bilag VI.«

4) Bilag II til nærværende forordning tilføjes som bilag VI.

Artikel 2

Alle medlemsstaternes fangster af hellefisk i NAFO-underområde 2 og 3 forud for udstedelsen af nærværende forordning og taget efter den 15. april 1995 modregnes i kvoten i bilag I.

Artikel 3

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

(1) EFT nr. L 389 af 31. 12. 1992, s. 1.

(2) EFT nr. L 363 af 31. 12. 1994, s. 60.

(3) EFT nr. L 86 af 20. 4. 1995, s. 1.

BILAG I

>TABELPOSITION>

BILAG II

1. Den myndighed, der er ansvarlig for gennemførelsen af pilotprojektet for satellitovervågning, udpeges af hver enkelt medlemsstat, som senest syv dage efter denne forordnings ikrafttrædelse meddeler Kommissionen navn, adresse, telefonnummer og faxnummer på nævnte myndighed.

2. Hver medlemsstat tager de fornødne skridt til at sikre, at den i stk. 1 nævnte kompetente myndighed udstyres med edb-anlæg, der gør det muligt at behandle de data, der transmitteres af eller modtages fra de fiskerfartøjer, på hvilke der er installeret satellitovervågningsanlæg.

3. De satellitovervågningsanlæg, der omhandles i artikel 5a, skal sikre automatisk transmission en gang i timen af data vedrørende det fartøjs position, på hvilket de er installeret, med en positionsfejl på under 500 m og et konfidensinterval på 99 %, og af datoen og tidspunktet for registreringen af nævnte position til den kompetente myndighed i flagmedlemsstaten og til Kommissionen.

4. De anlæg, der omhandles i stk. 2, skal gøre det muligt at foretage kontinuerlig positionskontrol af de fartøjer, der fører den pågældende medlemsstats flag, uanset hvilke farvande de fisker i, eller hvilken havn de befinder sig i. De skal gøre det muligt for flagmedlemsstaten, uanset hvilket system der benyttes:

a) at indsamle, behandle, registrere og centralisere de data, der omhandles i stk. 3, på edb

b) automatisk at fremsende de data, der er transmitteret af eller modtaget fra dets fartøj, til Kommissionen.

5. Hver medlemsstat tilsender senest syv dage efter denne forordnings ikrafttrædelse Kommissionen følgende oplysninger:

a) antallet af fartøjer og en teknisk beskrivelse af dem (internt nummer, navn, udvendig mærkning, længde, tonnage, maskineffekt, radiokaldesignal, fartøjstype)

b) de tekniske data for det udstyr og de anlæg, der omhandles i stk. 2 og 3.

6. Medlemsstaterne underretter med regelmæssige mellemrum Kommissionen om gennemførelsen af deres pilotprojekt.

7. Hvis det er nødvendigt at indsætte, udtage eller udskifte et fartøj eller at ændre dataene vedrørende et fartøj, underretter den medlemsstat, hvis flag det pågældende fartøj fører, Kommissionen herom.

8. Kommissionen samarbejder med andre kontraherende parter i NAFO, der har et NAFO-inspektionsfartøj eller -fly i NAFO-konventionsområdet, for at udveksle oplysninger om den aktuelle geografiske fordeling af de fiskerfartøjer, der er udstyret med satellitovervågningsanlæg, og, efter specifik anmodning herom, oplysninger om et fartøjs identifikation.

9. De data, der fremsendes eller opnås i henhold til stk. 3, er uanset formen omfattet af tavshedpligt og nyder samme beskyttelse, som tilsvarende data nyder ifølge lovgivningen i de medlemsstater, der modtager dem, og ifølge de tilsvarende bestemmelser, der gælder for Fællesskabets institutioner.

10. Medlemsstaterne afholder selv de omkostninger, der er forbundet med satellitovervågningssystemet.

11. Kommissionen udarbejder en rapport om resultaterne af pilotprojektet baseret på projektets effektivitet, herunder:

a) projektets globale effektivitet, når det gælder bedre overholdelse af NAFO's bevarelses- og håndhævelsesforanstaltninger

b) effektiviteten af projektets forskellige bestanddele

c) de med satellitovervågning forbundne omkostninger

d) observatørers vurdering af fiskeriindsatsen sammenlignet med resultatet af satellitovervågningen

e) en analyse af cost/benefit, der for sidstnævntes vedkommende måles i, i hvilket omfang reglerne er blevet overholdt, og i mængden af indsamlede fiskeriforvaltningsdata.

Med henblik herpå kan Kommissionen indhente alle relevante oplysninger fra medlemsstaterne.

12. Rapporten fremsendes til NAFO's eksekutivsekretær så betids, at den kan behandles på NAFO's årlige møde i september 1997.